ഫൈസര്, ആസ്ട്രാ സെനക വാക്സിനുകള് സ്വീകരിച്ചവര്ക്കും ബൂസ്റ്റര് ഡോസ് മനാമ: ഫൈസര്, ആസ്ട്ര സെനക എന്നീ വാക്സിനുകള് സ്വീകരിച്ച 60 കഴിഞ്ഞവര്ക്കും പ്രതിരോധ ശേഷി കുറഞ്ഞവര്ക്കും ബൂസ്റ്റര് ഡോസ് നല്കുന്നതിനനുമതി.ഇൗ വാക്സിനുകള് സ്വീകരിച്ച് ആറു മാസം കഴിഞ്ഞവര്ക്ക് ബൂസ്റ്റര് ഡോസ് നല്കാനാണ് കോവിഡ് പ്രതിരോധ മെഡിക്കല് സമിതി അംഗീകാരം നല്കിയത്. ഫൈസര് ബയോണ്ടെക് വാക്സിനോ നേരത്തെയെടുത്ത വാക്സിനോ ബൂസ്റ്റര് ഡോസായി സ്വീകരിക്കാം. ബൂസ്റ്റര് ഡോസ് പ്രതിരോധശേഷി വര്ധിപ്പിക്കുന്നു എന്ന് കണ്ടെത്തിയതിെന്റ അടിസ്ഥാനത്തിലാണ് തീരുമാനം. ഒക്ടോബര് ഒന്നു മുതല് ബൂസ്റ്റര് ഡോസ് സ്വീകരിക്കേണ്ടവരുടെ ബിവെയര് ആപ്പില് ഗ്രീന് ഷീല്ഡിന് പകരം യെല്ലോ ഷീല്ഡാണുണ്ടാവുക. ബൂസ്റ്റര് ഡോസ് സ്വീകരിച്ചാല് പച്ചയാകും. ബൂസ്റ്റര് ഡോസിനുള്ള രജിസ്ട്രേഷന് ആരംഭിക്കുന്നതു സംബന്ധിച്ച് ഉടന് അറിയിപ്പുണ്ടാകും. healthalert.gov.bh എന്ന വെബ്സൈറ്റ് വഴിയും ബിവെയര് ആപ് വഴിയും രജിസ്റ്റര് ചെയ്യാം. മറ്റ് രോഗങ്ങളുള്ളവരും പ്രതിരോധശേഷി കുറഞ്ഞവരുമായ മൂന്നു മുതല് 11 വരെ പ്രായമുള്ള കുട്ടികള്ക്ക് സിനോഫാം വാക്സിന് നല്കാനും മെഡിക്കല് ടാസ്ക്ഫോഴ്സ് തീരുമാനിച്ചു. ആരോഗ്യ മന്ത്രാലയത്തിെന്റ വെബ്സൈറ്റ് വഴിയും ബി അവെയര് ആപ് വഴിയും കുട്ടികള്ക്ക് വാക്സിന് നല്കുന്നതിന് രജിസ്റ്റര് ചെയ്യാം. 12 മുതല് 17 വരെ പ്രായക്കാര്ക്ക് നിലവില് നല്കിവരുന്ന ഫൈസര് വാക്സിനു പുറമേ സിനോഫാം വാക്സിനും നല്കും.